Geen twee Wasgoedlynkonserte is dieselfde nie. Daar is wel 'n paar konstantes: Geen opgesmuktheid, net rou, ongerepte musiek, gespeel deur die skeppers self met die hart op die mou, en voila, 'n towerwêreld van oorspronklike klank en liriek is telkemale gebore uit die niet. Vir die Vryfees is van wye oorde byeengebring: Churchil Naude (Rymkletser, Mitchell's Plain), Riku Lätti (liedjieskrywer, vervaardiger en sanger), Jackie Lätti (Sanger/Skrywer) , Elkeen 'n ster; elkeen 'n medepligtige om die ander te laat skyn. Wasgoedlyn bring immers talent na 'n omgewing met die doel om die talent in die omgewing ook aan die lyn te hang. Samewerking en verspreiding en viering van die skeppende kunste is 'n groot deel van doelwitte van die Wasgoedlyn.
Riku Lätti is nie meer 'n nuweling op die musiektoneel nie, maar in 2016 is 'n nuwe baba gebore. Verwelkom asseblief die Marktunes band. Die groep het ontstaan nadat Riku en Churchil Naude, tydens 'n opname vir Jam Sandwich in Jean “Tunes” Marais se studio in Stellenbosch vir die einste Jean ontmoet het. Riku het so pas met sy nuwe album begin en toe Jean hom uitnooi vir 'n jam sessie, het hulle die songs vir die eerste keer uitgetoets. Met die volgende sessie het Mark Ellis kom saamjam en voila! Die Marktunes band is gebore.
“Churchil se lirieke raak `n verskeidenheid onderwerpe aan. Hy rap oor iets so werklik kwellend soos die kultuur van huishoudelike geweld in ons land in sy treffer “Meisie”: “meisie, jy wil dit glo as hy sê ‘I love you still’ / meisie, lyk my jy like dit om te hop as hy brul / meisie, hy se hy’s lief vir jou dan sluk jy die pil / meisie, gooi weg die sleutel girl en kap toe die grill” tot iets so groot soos die mens se eie eksistentialisme in sy lied “As” wat hy saam met Frazer Barry van Tribal Echo doen: “maak oop jou mind en raak onstlae van jou las / want as ons dood gaan is ons maar net as.” En alhoewel hy ernstige sosiale probleme aan die strot gryp, is sy lewensuitkyk nietemin positief en sê hy aan ‘n gekwelde jeug: Daar is iets jy aan jou eie omstandighede kan doen.